Minister vra vir vreedsame betoging | Maroela Media
Die minister van arbeid, Mildred Oliphant, het ŉ beroep gedoen op betogers om vreedsaam te wees tydens Dinsdag se beplande staking in die Wes-Kaap.
“Geweld het geen plek in ons samelewing wat se fondasie as ŉ demokrasie op intensiewe maatskaplike dialoog gebaseer is nie,” het Oliphant in ŉ verklaring gesê. Oliphant het ook ŉ beroep gedoen op boere om voort te gaan met gesprekke met hulle werkers ten einde ŉ oplossing te probeer vind vir hulle besware. Duisende mense sal na verwagting Dinsdag aan betogings in die Wes-Kaap deelneem. Die Wes-Kaapse polisiekommisaris, Arno Lamoer, sê geweld sal nie geduld word nie. “Almal het die reg om vreedsaam te betoog. Maar ek sal enigiemand wat teen die wet optree in hegtenis neem en vervolg.” Agri-SA kon nie onmiddellik vir kommentaar bereik word nie.
Verlede maand is twee mense dood en miljoene rande se skade aangerig na gewelddadige betogings in De Doorns, Wolseley, Ceres en verskeie ander dorpe in die Wes-Kaap. Die betogings is tot 4 Desember opgeskort op voorwaarde dat die minister van arbeid hoër lone vir plaaswerkers instel. Minister Mildred Oliphant het egter reeds verlede week gesê al word daar nou op ŉ hoër minimum loon besluit sal dit eers in April in werking tree.
Gru-ongeluk: Seun het nie lisensie gehad